Kapitel III i afsnit II erstattes af følgende:

»KAPITEL III

Indberetning foretaget af signifikante kreditinstitutter, for så vidt angår datterselskaber, som er etableret i en ikke-deltagende medlemsstat eller et tredjeland

Artikel 9

Formater for og hyppighed af indberetning foretaget af signifikante kreditinstitutter, for så vidt angår datterselskaber, som er etableret i en ikke-deltagende medlemsstat eller et tredjeland

1. Finansielle oplysninger i tilsynsøjemed, for så vidt angår datterselskaber etableret i en ikke-deltagende medlemsstat eller et tredjeland, indberettes på følgende måde:

a) Signifikante kreditinstitutter, der anvender IFRS på konsolideret niveau i overensstemmelse med forordning (EF) nr. 1606/2002, herunder signifikante kreditinstitutter, der anvender dem til tilsynsrapportering i henhold til artikel 24, stk. 2, i forordning (EU) nr. 575/2013, skal sikre, at de finansielle oplysninger i tilsynsøjemed, som er specificeret i punkt 1 i bilag II, indberettes på individuelt niveau til den pågældende kompetente nationale myndighed, for så vidt angår datterselskaber etableret i en ikke-deltagende medlemsstat eller et tredjeland. Indberetningen af finansielle oplysninger i tilsynsøjemed foretages med den hyppighed, som er fastsat i artikel 9 i gennemførelsesforordning (EU) nr. 680/2014.

b) Signifikante kreditinstitutter, undtagen de i litra a) omhandlede, som er underlagt et nationalt regnskabssystem på konsolideret niveau baseret på direktiv 86/635/EØF, skal sikre, at de finansielle oplysninger i tilsynsøjemed, som er anført i punkt 2 i bilag II, indberettes på individuelt niveau til den pågældende kompetente nationale myndighed, for så vidt angår datterselskaber etableret i en ikke-deltagende medlemsstat eller et tredjeland. Indberetningen af finansielle oplysninger i tilsynsøjemed foretages med den hyppighed, som er fastsat i artikel 11 i gennemførelsesforordning (EU) nr. 680/2014.

1a. Hvis mere end et kreditinstitut inden for en koncern under tilsyn anvender tilsynsmæssige krav på konsolideret niveau, finder stk. 1 kun anvendelse på det kreditinstitut, som er etableret i en deltagende medlemsstat og på det højeste konsolideringsniveau.

2. Som en undtagelse til stk. 1 skal finansielle oplysninger vedrørende datterselskaber, hvis aktiver har en samlet værdi på 3 mia. EUR eller mindre, ikke indberettes. I den forbindelse fastsættes den samlede værdi af aktiverne på grundlag af den tilsynsmæssige indberetning i overensstemmelse med gældende ret. Kan den samlede værdi af aktiverne ikke fastsættes på grundlag af den tilsynsmæssige indberetning, fastsættes den på grundlag af det seneste reviderede årsregnskab, og hvis dette årsregnskab ikke foreligger, på grundlag af årsregnskabet, som er udarbejdet i overensstemmelse med den gældende nationale regnskabslovgivning.

3. Oplysningerne indberettes i overensstemmelse med stk. 1 fra den næste skæringsdato for kvartalsvis indberetning, såfremt den samlede værdi af et datterselskabs aktiver er større end 3 mia. EUR fire skæringsdatoer i træk for kvartalsvis indberetning. Indberetning i overensstemmelse med stk. 1 kræves ikke fra den næste skæringsdato for kvartalsvis indberetning, såfremt den samlede værdi af et datterselskabs aktiver er mindre end eller lig med 3 mia. EUR tre skæringsdatoer i træk for kvartalsvis indberetning.

Artikel 10

Skæringsdatoer og betalingsdatoer for indberetning foretaget af signifikante kreditinstitutter, for så vidt angår datterselskaber, som er etableret i en ikke-deltagende medlemsstat eller et tredjeland

1. Oplysningerne i artikel 9 indsamles med de samme skæringsdatoer for indberetning som for finansielle oplysninger i tilsynsøjemed, der vedrører de pågældende signifikante kreditinstitutter, der indberetter på konsolideret niveau. Oplysninger, der omhandler en bestemt periode, indberettes kumulativt fra den første dag i det regnskabsår, der ligger til grund for indberetningen af finansielle oplysninger i tilsynsøjemed, til skæringsdatoen for indberetning.

2. De kompetente nationale myndigheder fremsender oplysninger vedrørende datterselskaber etableret i en ikke-deltagende medlemsstat eller et tredjeland til ECB som anført i artikel 9 inden arbejdstids ophør den 25. arbejdsdag efter de betalingsdatoer, som er fastsat i artikel 3 i gennemførelsesforordning (EU) nr. 680/2014.

3. De kompetente nationale myndigheder træffer selv afgørelse om, hvornår kreditinstitutterne skal indberette finansielle oplysninger i tilsynsøjemed, for at de kan overholde denne tidsfrist.«